SDP razmišlja o raspisivanju prijevremenih izbora nakon ula­ska Hrvatske u Europsku Uniju. Ovu informaciju Globusu su potvrdila dva SDP-ova saborska zastupnika i nekoliko članova užeg vodstva HNS-a. Isto tako, ideja o prijevremenim izborima stigla je i do HDZ-a, ali i do Laburista pa čak i do kruga bliskog predsjedniku Ivi Josipoviću. Svi oni kažu da su načuli takva “SDP-ova razmišljanja”. Prema Globusovim informacijama, priča o novim izborima pukla je nakon što su nedavno u javnost iscurila dva mejla HNS-a u kojima središnjica te stranke obavještava, u SDP-u bi rekli poziva, svoje članove da se jave na natječaje za radna mjesta u Ministarstvu gospo­darstva i Ministarstvu kulture kojima rukovode HNS-ovi ministri. Nije dugo trebalo da se stvori dojam o još jednom skandalu HNS-a koji, eto, opet namješta zaposlenja svojim članovima i simpatizerima.

Iz političkih krugova bliskima SDP-u po tko zna koji put zakotrljala se priča o tome kako HNS svojim skandalima uništava povjerenje građana u vladajuću koaliciju. Neki SDP-ovci tvrde da je to bila kap koja je prelila čašu.

U HNS-u pak tvrde da SDP te mejlove koristi samo kao izgovor za ono što već dugo priprema – ići na nove izbore bez HNS-a.

Od samog dolaska na vlast traje sukob na relaciji SDP – HNS. Meta SDP-ovih negodovanja najčešće je bio bivši prvi potpredsjednik Vlade Radimir Čačić kojem se na teret stavlja­lo sve – od nepotizma do nesposobnosti da pokrene investicijski ciklus.

Najveću inspiraciju tim napadima zapravo je davao puno ozbiljniji sukob Čačića i ministra financija Slavka Linića. Oba ministra iz dana u dan borila su se za što veći utjecaj oko svakog gospodarskog pitanja. “Posljednjih mjeseci sve odluke oko gospodarstva bile su blokirane jer je njihov sukob otišao toliko daleko da je postalo jedino bitno kako opstruirati onog drugog”, priznao mi je jesenas jedan HNS-ov član Predsjedništva.

Pad rejtinga. SDP-ovu nenaklonjenost prema koalicijskom partneru dodatno je pum­pao pad HNS-ova rejtinga koji se još ljetos sveo na nekoliko postotaka. “Pa oni imaju tri posto, a drže sve u zemlji”, pjenili su se u SDP-u.

Nakon pravomoćne presude mađarskog suda, Čačićeva odlaska iz Vlade i konačnog koncentriranja moći i utjecaja u Kabinetu ministra financija, očekivalo se da bi sada trebali stati sukobi dvaju partnera.

Ali nisu.

Prvo je HNS u studenom iznenadnim priopćenjem objavio kako je protiv Linićeva prijedloga poreza na nekretnine. Zatim su “Narodnjaci” prošlog mjeseca objavili kako su i protiv Linićeva prijedloga ograničavanja minusa na tekućim računima.

...

ČLANAK U CIJELOSTI PROČITAJTE U TISKANOM IZDANJU GLOBUSA